google/wiki40b huggingface dataset:
Lavtrykk

Fysisk

Atmosfæren er slik at den alltid vil prøve å være i likevekt. Det betyr at når et lavtrykk oppstår vil luften strømme inn mot senteret av lavtrykket for å utligne trykkforskjellen. Siden jorden roterer vil luftstrømmene bli bøyd av mot høyre på den nordlige halvkule, og mot venstre på den sørlige halvkule (kjent som corioliskraften). Dermed vil ikke luftstrømmene gå direkte inn mot lavtrykkssenteret, men bevege seg i sirkler nærmere og nærmere senteret. På den nordlige halvkule beveger luftstrømmene seg mot klokken på vei inn mot lavtrykket. I lavtrykkssenteret konvergerer luften som da begynner å stige. Dette medfører adiabatisk avkjøling og luften kondenserer til skyer. Derfor er lavtrykk assosiert med skyet vær som minimerer temperaturforskjellen mellom natt og dag. Skydekket fører til at mindre sollys slipper ned til overflaten, og om natten hindrer skydekket langbølget utstråling (varmetap). Frontsoner er også tett knyttet til lavtrykk, og stigende luftbevegelser i forbindelse med disse fører også til skyet vær og nedbør. 
Et kraftigere eller dypere lavtrykk fører til at trykkgradienten (trykkforskjellen mellom lavtrykket og de omkringliggende områdene) blir større. Dette merker en igjen på at vinden blir kraftigere. Er trykkgradienten stor nok kan vinden nå både storm og orkan styrke.

Klimatologisk

Klimatologisk blir det dannet lavtrykk i den intertropiske konvergenssonen (ITCZ) som en del av sirkulasjonen i Hadleycellen. Fordi solinnstrålingen er kraftigst over ekvator vil luften der stige fordi den blir varmere enn den omkringliggande luften. Dette fører til et mer eller mindre konstant lavtrykksområde rundt ekvator.

Termale lavtrykk

I svært varme områder, som ørkener, kan det oppstå såkalte termale lavtrykk. Disse oppstår når overflaten raskt blir varmet opp, og luften over begynner å stige. Dette fører til isolerte lavtrykk ved overflaten.
17. juli

Navnedag

Guttorm, Gorm.
«En bondebegravelse»

Motiv

Maleriet framstiller ei lita gruppe bønder i helfigur. De står utendørs, oppstilt omkring ei igjenfylt grav, under en enkel begravelse i ei norsk bygd en solfylt sommerdag i siste halvdel av 1800-tallet. 
På venstre side av jordhaugen står en kvinneskikkelse iført skaut, langt frynsesjal og sidt, gråblått skjørt, og en ung mann i frakk, kanskje en skolelærer eller klokker, som leser opp fra ei bok. 
På den høyre sida av grava er seks menn, to av dem unge gutter og de fleste stående med bøyde nakker. Mennene er finkledt i vanlige bondedrakter uten ytterjakker og hodeplagg; de har hvite skjorter, vester, mørke langbukser. Noen har også knytta halstørkler, og tre har tollekniv hengende i sida. Den eldste av mennene holder en spade, og en, som står bak et hvitt stakittgjerde foran en stor, grønn bjørk til høyre i bildet, legger handbaken på panna. På bakken til høyre kan en også se handtaket på ei spade.
Grava er markert med jord lagt opp som et stort, liggende kors oppå jordhaugen og med en liten krans på toppen og en liknende dekorasjon ved hodeenden. En kort pinne som stikker opp på midten, er satt der i påvente av at en prest seinere skal foreta den endelige gravferdseremonien og jordpåkastelsen. Begravelsen på bildet blir altså forretta uten prest. Av tittelen på maleriet, og av omgivelsene rundt grava og gravfølget på bildet, kan vi ta for gitt at gravlegginga finner sted ved et landsens kirkested. 
Til venstre og bak er et par mørke kors – det ene dekorert med farger – på den grønne, frodige gravlunden, og et lavt steingjerde. Lenger bak er det utsikt mot et dalføre og grønne åser der en kan skimte en eller et par bondegårder med fram- og uthus liggende fritt på en åpen vang, og lengst vekk et blålig fjellandskap med hvit snø på toppene.

Kunsthistorisk sammenheng

Werenskiold er en av Norges mest kjente naturalistiske malere, og hans nøkterne beskrivelse av figurer og natur i «En bondebegravelse» er typisk for dette kunstsynet; i naturalismen hadde kunstnerne naturen som forbilde, og de prøvde å gjengi det de observerte så nøyaktig som mulig uten å idealisere eller abstrahere noe. Maleriet har imidlertid både fine og grove penselstrøk, og fargebruken er til en viss grad påvirka av impresjonismen. 
Valg av motiv kan også beskrives som uttrykk for realismen, en betegnelse som ofte blir brukt synonymt med naturalismen. Dette var ei kunstretning som Werenskiold hadde blitt kjent med i Paris, og som ville belyse den sosiale hverdagen på en mer sannferdig måte enn den følelsesladde romantikken. Som nasjonalt landskaps- og bondemaleri kan en likevel se Werenskiolds folkelivsskildring av norsk virkelighet og bondestand i «En bondebegravelse»  som ei videreføring av nasjonalromantikken i Norge.
SC Heerenveen

Historie

Sportclub Heerenveen ble stiftet 20. juli 1920 i byen Heerenveen, Friesland som Athleta. De byttet senere navn flere ganger, til Spartaan, og deretter til vv Heerenveen i 1922.
Mens Nederland var okkupert av Tyskland, vant klubben mesterskapet i Nord-Nederland tre ganger, og etter slutten av andre verdenskrig vant de den samme tittelen seks ganger på rad. Klubbens dominans skyldes mye på grunn av datidens trener Abe Lenstra, en legende i klubben som har fått arenaen oppkalt etter seg. I denne perioden førte Lenstra klubben til en historisk seier over Ajax. De lå under 1-5 med 25 minutter igjen å spille, men snudde kampen og vant 6-5.
På 1950-tallet gikk det nedover med klubbens dominans, og etter at nederlandsk fotball ble profesjonell forlot Lenstra klubben til fordel for Sportclub Enschede. I 1974 var klubben nær konkurs, men for å sikre fortsatt eksistens, ble den profesjonelle delen av klubben omdøpt til SC Heerenveen.
Klubben ble fra 1983 til 2006 ledet av president Riemer van der Velde, den lengste perioden en president i en nederlandsk klubb har hatt stillingen sammenhengende. Heerenveen har hatt flere gode spillere i stallen som har gitt klubben store overgangssummer ved salg. Salg av spillere som Klaas-Jan Huntelaar, Afonso Alves, Danijel Pranjić, Ruud van Nistelrooy og Jon Dahl Tomasson har ført til at klubben har en solid økonomi.
Trond Sollied ledet Heerenveen i sesongen 2008/09, og vant KNVB-cupen med klubben, før han kort tid etter fikk sparken. Dette ble klubbens første store tittel, da de 17. mai 2009 slo Twente på straffekonkurranse i den nederlandske cupfinalen, etter at stillingen var 2-2 ved full tid.
Å, var jeg en sangfugl (sang)

Å, var jeg en sangfugl er en kjent barnesang skrevet av Robert Reineck (tekst) og Johann Rudolf Weber (melodi). Teksten ble oversatt til norsk av komponist, kordirigent og sangpedagog Johan Diederich Behrens (1820 – 1890). Det er også han som har tilpasset teksten til Webers melodi.
Vik fengsel

Vik fengsel er et fengsel som ligger i Vik i Sogn og Fjordane og er underlagt Kriminalomsorgens region vest. Dette er det eneste fengselet i Sogn og Fjordane, og har vært i drift siden 1864. Fengselet har 39 plasser; 28 med høyt sikkerhetsnivå og 11 med lavt sikkerhetsnivå.
Jeremy Clarkson

Personlig

Han har vært gift med Alexandra James, nå gift Hall, fra 1989 til 1990 i seks måneder og senere med Frances Cain siden 1993. Hans foreldre, Shirley Clarkson og Eddie Clarkson, hadde egen forretning i England som solgte tekanne-varmere. Jeremy Clarkson er direkte
etterkommer av Caleb Kilner fra Yorkshire, oppfinneren av The Kilner jar, sylteglassene som ble solgt som Norgesglass her i Norge.
Joseph Pitton de Tournefort

Biografi

Joseph Pitton de Tournefort studerte hos jesuittene, og det var hans fars ønske at han skulle bli prest. Men så døde faren, og Joseph kunne uten påtrykk følge sin interesse innen botanikken. 
Han samlet planter i to år, og begynte ved universitetet i Montpellier der han studerte medisin. I 1683 ble han til professor i botanikk ved Jardin des Plantes. På kongens befaling begav han seg på reise i det vestlige Europa, der han særlig i Pyreneene foretok viktige planteinnsamlinger. 
Mellom 1700 og 1702 befant han seg på de greske øyer og besøkte Konstantinopel, Svartehavets kyster, Armenia og Georgia, og foretok overalt diverse planteinnsamlinger  og botaniske observasjoner. Med seg på reisen hadde han den tyske botanikeren Andreas Gundesheimer (1668-1715) og den franske kunstneren Claude Aubriet (1651-1743). En av hans elever, Charles Plumier, var også med på reisene. Reiseberetningen ble utgitt posthumt med tittelen Relation d'un voyage du Levant.
Hans hovedverk er imidlertid Institutiones rei herbariae (1700), der han klassifisersr planter etter deres kronblad, og enda viktigere, foretok en  distinksjon mellom art og slekt. Med begrepet slekt kunne han innordne 6000 planter i 600 grupper, og dermed bane veien for Linné.
Han døde i Paris da han ble overkjørt av en vogn. Veien der det skjedde er blitt oppkalt etter ham (Rue de Tournefort i 5. arrondissement).
Andre verk var De optima methode instituenda in re herbaria (1697), og Histoire des plantes qui naissent aux environs de Paris (1698). Linné oppkalte Tournefortia, i familien Boraginaceae, etter ham.
En annen av hans studenter var Sébastien Vaillant.
Sannhets- og forsoningskommisjonen (Norge)

Kommisjonen for å granske fornorskingspolitikk og urett overfor samer, kvener og norskfinner er en norsk, statlig kommisjon opprettet av Stortinget i 2018. Den ledes av Dagfinn Høybråten og består ellers av elleve andre fagpersoner.

Opprettelse

Stortinget vedtok å opprette en slik kommisjon den 20. juni 2017. Presidentskapet fikk i oppdrag å utarbeide nærmere forslag til mandat, navn og sammensetning. Dette ble behandlet av Stortinget 14. juni 2018. Kommisjonens navn er «Kommisjonen for å granske fornorskingspolitikk og urett overfor samer, kvener og norskfinner (sannhets- og forsoningskommisjonen)».   
Granskningens formål er å legge grunnlag for anerkjennelse av samers og kveners/norskfinners erfaringer i møte med norske myndigheters politikk, og de konsekvensene disse erfaringene har hatt for dem som grupper og individer.
Hans Børli

Forfatterskap

I sine første diktsamlinger skrev han i en tradisjonalistisk retning, med vers og rim. Etter hvert beveget han seg i en mer modernistisk retning med frie dikt.  
Han arbeidet hele sitt yrkesaktive liv som tømmerhogger og var forfatter i tillegg, og fikk merkelappen «skogens dikter». Børlis utgangspunkt var skogen og livet der, i diktingen var han også opptatt av politikk og i økende grad eksistensielle problem som angst, tro og død. Han er først og fremst kjent som lyriker, men han skrev også romaner, noveller og skuespill. 
Enkelte av hans dikt er tonesatte, slik som «Skoging» (av Jack Roberth) og «Vesle Ka'l» (av Finn Ludt). I 2009 kom cd-en "Junikveld" med musikk av Svein Olav Blindheim, og  i 2013 ga Erik Lukashaugen ut albumet «Av en sliters memoarer», med 13 tonesatte Børli-dikt.
Hans dikt er oversatt til flere språk, blant annet russisk, engelsk og tsjekkisk.
Børli ble tildelt en rekke litterære priser, blant annet Kritikerprisen for 1970 og Doblougprisen for 1972. I tillegg ble han nominert til Nordisk råds litteraturpris i 1972. Børlis fødested Oppistun Børli er bevart og brukes til kulturarrangement til minne om ham.

Verk

Bøkene er kommet ut på Aschehoug hvis ikke annet er nevnt.

Skuespill

Elskovsinnvielse i Casanovas fotspor, folkekomedie i 3 akter. Uroppført i Eidskog 1988.
Vegårshei

Natur og geografi

Denne delen av Agder tilhører Bamblefeltet i  det svekonorvegiske grunnfjellsskjoldet, og består av to geologiske hovedformasjoner av proterozoiske bergarter som er dannet under de gotiske og senere svekonorvegiske fjellkjedefoldingene, med sterk metamorfose under den sistnevnte. Et underlag av 1 600 - 1 450 millioner år gammel skifer, kvartsitt, marmor og amfibolitt med noe hornblendegneis, og ovenpå dette sure overflatestrukturer av både granitt og granodioritt (henholdsvis 1 250 - 1 000 mill år gammelt, og stedvis 1 550 - 1 480 millioner år gammelt). De yngste svekonorvegiske dannelsene bevitnes av større formasjoner av granitt. Det er også noe ganger av gabbro og dioritt, sjeldnere eklogitt. Den kaledonske fjellkjedefoldingen nådde ikke ned hit. Forkastningene går i sørvest-nordøst retning.
Vegårshei er en kommune med mye skog og vann. Vegårvassdraget med innsjøen Vegår må nevnes.

Samfunn

Vegårshei kommune har ett tettsted, Myra, hvor også kommunens administrasjon ligger.

Tusenårssted

Kommunens tusenårssted er Myraparken og ligger i sentrum av kommunens hovedstad Myra. Parken ligger mellom Riksvei 414 og et lite rødt hus, «Jordmorboligen». Parken består av plen og bjørketrær og om sommeren settes det ut kommunale benker, under Vegårsheidagene (i slutten av august) er det ved Myraparken utstillinger, marked og det settes opp en liten scene for musikalske innslag.
Armstrongs grense

Armstrongs grense er den høyden hvor luftrykket er så lavt (0,0618 atmosfærer) at vannets kokepunkt er lik normal kroppstemperatur på 37 °C.
Begrepet har sitt navn etter den amerikanske militærlegen Harry George Armstrong som var den første som fastslo grensen. Høyden det er snakk om ligger mellom 18 900 – 19 400 meter. Uten trykkdrakt vil væsker på overflaten av kroppen og i lungene begynne å koke, og etter 15 sekunder vil bevisstløshet inntre. Kunstig oksygentilførsel vil ikke kunne holde et menneske i live i mer enn noen få minutter.
Under et uhell i 1966 ved NASAs Manned Spacecraft Center (MSC - nåværende Lyndon B. Johnson Space Center) ble romdrakt-tekniker Jim Le Blanc - iført en Apollo-type romdrakt - utsatt for nesten vakuum (mindre enn 1 psi) da romdrakten hans fikk en lekkasje under testing i vakuum-kammer. Han mistet bevisstheten etter 14 sekunder, omtrent den tiden det tar før oksygenet i blodet er oppbrukt. Teknikerne fikk raskt gjenopprettet normalt lufttrykk i kammeret, og Le Blanc kom uskadd fra hendelsen. Han fortalte etterpå at det siste han husket før han besvimte var at spyttet på tungen kokte.
En utbredt myte er at ved trykk lavere enn Armstrongs grense vil blodet i årene begynne å koke, men dette stemmer ikke. Huden er sterk nok til å holde oppe kroppens innvendige trykk slik at blodomløpet aldri utsettes for så lavt trykk – selv ved absolutt vakuum. Hvis personen har pustet nitrogenholdig luft vil nitrogenbobler kunne frigjøres i blodet og forårsake trykkfallsyke (dykkersyke).
Skrivekunst-akademiet i Hordaland

Skrivekunst-akademiet i Hordaland, ofte kalt Skrivekunstakademiet i Bergen, er en skole som gir utdannelse innen skjønnlitterær skriving. Skolen tilbyr, sammen med Forfatterstudiet i Bø, landets eneste forfatterutdanning med fulltidskurs over to semestre med vekt både på prosa og lyrikk, i tillegg til andre skjønnlitterære sjangre. Skolen ble opprettet i 1985 av forfatteren Rolf Sagen og Hordaland fylkeskommune som finansierer institusjonen. Skrivekunstakademiet ligger på Kulturhuset USF (Georgernes Verft) på Nordnes i Bergen. Daglig leder har vært forfatteren Olaug Nilssen, som avløste Tormod Haugland 1. august 2008. I dag er daglig leder Øyunn Viken.
Adalbert Paulsen

Liv og virke

Etter teologistudiet ble Paulsen i 1917 sogneprest i Krummendiek. Fra 1923 var han sogneprest i  Luther-Gemeinde i Kiel. Her ble han betraktet som en høyt begavet predikant som kunne samle en mengde tilhørere under sin prekestol.
Paulsen tilsluttet seg den protestantiske bevegelse Deutsche Christen og ble i 1932 medlem av  NSDAP. På den såkalte Brune synode i den schleswig-holsteinske landskirke den 12. september 1933 i Rendsburg tvang Deutsche Christen, som var i flertall, biskopene Eduard Völkel (Schleswig) og Adolf Mordhorst (Holstein) til avgang, og gjorde så Paulsen til de begges etterfølger som Landesbischof der Evangelisch-Lutherischen Landeskirche Schleswig-Holstein.
I sin tiltredelsestale 1. oktober 1933, trykket i tidsskriftet Junge Kirche (Heft 17), sa han: «Ve ser på omslaget i vår historie en nåderik Guds ledelse, som oss ... ved Adolf Hitlers sendelse kaller oss til et nytt liv og en ny fremtid». Etter Krystallnatten i november 1938 beskrev han hendelsene som gud velbehagelige, noe som fremgår av hans adventsbrev til sogneprestene. Han roste også uttrykkelig «arierparagrafen» og understreket at Gud ikke hadde skapt stender eller klasser, men raser, og at det gjelder å bekjenne seg til sin rase.
I 1939 ble han medarbeider i Institut zur Erforschung und Beseitigung des jüdischen Einflusses auf das deutsche kirchliche Leben.
Han møtte økende motbør, men kunne holde seg i bispeembedet til han trådte tilbake i 1945.
Fra 1948 til 1959 var Paulsen sogneprest i Hamburg.
Philippscelus

Utseende

Middelsstore, smale, mørke praktbiller med metallisk glans. Pannen er litt innskåret mellom fasettøynene, antennene korte og sagtakkede. Pronotum er avrundet.

Utbredelse

Slekten lever på Filippinene.
Vest Byggsikring

Vest Byggsikring/VBS Consult er et firma som leverer tjenester, kurs og rådgivning innen helse/miljø/sikkerhet på prosjekt for større og mindre bedrifter over hele Norge, samt i Russland og Polen. Hovedkontoret til VBS Consult ligger i Skudeneshavn i Karmøy kommune. Firmaet har også kontorer i Oslo og Murmansk, Russland.
Deutsches Kalisyndikat

Deutsches Kalisyndikat (Det tyske kalisyndikat) var et kartell innen den tyske kaliindustrien, opprettet i 1888.
Tyskland hadde helt frem til første verdenskrig verdensmonopol på kalimarkedet. De gode fortjenestemulighetene dette innbar førte til heftig konkurranse, overdreven kapitalinvestering og overproduksjon, noe som til slutt nødvendiggjorde kartelldannelsen.
Kartellet ble oppløst i 1909, og staten så seg da nødsaget i 1910 å innføre et tvangssyndikat ved lov om avsetning av kalisalt. Nye vanskeligheter oppstod for den tyske kaliindustri etter krigen, da dens monopolstilling ble brudd ved at Alsace ble avstått til Frankrike. Gjennom forordninger av 1919 og 1921 ble det i Tyskland så skapt dels en riksforvaltning for kaliindustrien, dels ble den rasjonalisert ved nedleggelse av de minst givende bergverkene. Avsetningen ble deretter tatt hånd om av Deutsche Kalisyndikat G.m.b.H.
Lovgivningen hadde gunstige følger for Tyskland, der industrien ble konsentrert innen tre store konserner. Med hovedkonkurrenten Frankrike inngikk det tyske kalisyndikatet overenskommelse om beskyttelse av det innenlandske marked om oppdeling av verdensmarkedet.
Syndikatet ble oppløst etter annen verdenskrig.
Paul Verschuren

Paulus (Paul) Michael Verschuren (født 26. mars 1925 i Breda i Nederland, død 19. februar 2000 i Helsingfors i Finland) var en romersk-katolsk prest og biskop i Helsingfors katolske bispedømme, det vil si for hele den katolske kirke i Finland.

Bakgrunn

Verschuren inntrådte etter sin gymnaseksamen i 1943 i Jesu Hellige Hjerte-kongregasjonen, og etter filosofiske og teologiske studier ble han presteviet 19. mars 1950. Etter videre studier i Roma fikk han i 1951 lisensiatsgrad i teologi, og i 1954 ble han doktor i kanonisk rett. I løpet av sin videre karriere var han for det meste dosent i sitt ordenssamfunns seminarer og fikk dessuten i 1960 en lisensiatgrad i rettsvitenskap.

Biskop

I 1964 ble han viet til titulærbiskop av Aquae Sirenses. Han ble også koadjutorbiskop for Helsingfors, det innebærer at det allerede da var målet at han skulle bli biskop av Helsingfors etter at Gulielmus Cobben skulle takke av. Konsekrasjonen ble utført av Cobben selv, assistert av biskopene av Breda og av Stockholm, Gerardus Henricus De Vet og John Edward Taylor. 
Som biskop var han med på Annet vatikankonsils to siste sesjoner. Embedet som biskop av Helsinki fikk han i 1967. Det ble dermed han som skulle spille den sentrale rolle for introduksjon og implementering av Annet vatikankonsils og de påfølgende beslytninger i sitt bispedømme. Han bidro også til å utvikle kirkens økomeniske engasjement. 
Han ble flere ganger - fra 1973 til 1978 og fra 1986 til 1998 - formann for Den nordiske katolske bispekonferanse, og var dessuten fra 1967 til 1972 medlem av Kongregasjonen for folkenes evangelisering.
Johannes Paul IIs pastoralbesøk til Finland i 1989 fant sted i hans periode som biskop.
Etter at Verschuren var blitt uhelbredelig syk av leukemi tok han med et brev til sin hjord avskjed med em den 14. august 1998 og bad paven om å bli løst fra embedert. Dette innvilget pave Johannes Paul II den 18. september 1998. Hans etterfølger ble i 2001 hans polske ordensmedbror Józef Wróbel. 
i februar 2000, knapt to år etter sin avgang, døde han 74 år gammel, omgitt av sine medbrødre patrene Jan Aarts (bispedømmeadministrator) og Wieslaw Swiech og noen andre nære venner. Requiemmessen fant sted i hans domkirke i Helsinki, og han ble begravet på den katolske kirkegård i Åbo.
.as

Registrering

Registrering gjøres direkte på andre nivå. Det er ingen restriksjoner vedrørende registrantens nasjonalitet, og mange .as-domener er registrert og brukes av personer, selskaper og organisasjoner uten noen forbindelse til Amerikansk Samoa. Suffikset «AS» eller «A/S» betyr aksjeselskap i noen land, inkludert Norge, Danmark og Tsjekkia, og domenet blir derfor brukt endel av denne typen selskaper.
Verdenscupen i roing 2019

Verdenscupen i roing 2019 ble organisert av Det internasjonale roforbundet og begynte 10. mai i Plovdiv og ble avsluttet 17. juli i Rotterdam.
Donald Sadoway

Publikasjoner

Oversikt over Sadoways publikasjoner i litteraturdatabasen Worldcat.
Groove Zero

Groove Zero er et norsk funk/rock band fra Oslo, startet i 2009.
Bandet ble startet da medlemmene gikk musikklinja på Oslo by Steinerskole. Originalbesetningen bestod av Magnus Falkenberg på bass, Rasmus Vedvik Thallaug på vokal, Matias Grinde på trommer og Jesper Hasnaoui Haugen på gitar. Senere ble også Vebjørn Moen fast medlem, som pianist i bandet. Flere medlemmer i bandet studerer musikk, blant annet på diverse folkehøgskoler og Musikkhøgskolen.
I 2010 spilte de inn sin første EP, Face of Generation og i desember 2011 slapp de debutalbumet, Empty Fruit. Begge innspillingene ble gjort i Tretopp Studio i Torggata, med Torbjørn Raae som produsent.
Bandet har spilt en rekke konserter i Oslo. Blant annet på Hard Rock Café, Parkteatret og Egertorget. 15. juni 2012 spilte de på konsertstedet John Dee Live Club & Pub i Oslo. Releasekonserten fant sted på et fullpakket Elm Street 4. desember 2011, som en av de siste konsertene på stedet. I forbindelse med plateslippet spilte de også to låter på TV 2 God morgen Norge. De har også spilt på Sommeråpent på NRK i 2011.
Tjongsfjord

Tjongsfjord er en bygd i Rødøy kommune i Helgeland, Nordland, med omkring 300 innbyggere.
Stedet har vært bebodd siden steinalderen. Bygda har en egen skole (barne- og ungdomsskole) og barnehage. Tjongsfjorden kirke ble bygd i 1962. Tjongsfjord idrettslag ble grunnlagt 4. oktober 1964.
Tjongsfjord har også et aktivt revylag som ble norgesmestere på høylandet i 2015.
Southern Baptist Convention

Kjente medlemmer

Flere kjente personer har sin tilhørighet hos sørstatsbaptistene:
Billy Graham, kjent verdensevangelist. 
Jimmy Carter, tidligere president i USA. 
Bill Clinton, tidligere president i USA.
Al Gore, tidligere visepresident i USA.
Joseph von Radowitz

Liv og virke

Radowitz ble utdannet i Frankrike, og gikk inn i Napoleons hær. Som ung løytnant var han artillerist i den westfalske hær, og ble såret i folkeslaget ved Leipzig. Han gikk senere i tjeneste for Hannover, før han gikk inn i den prøyssike hæren i 1823. Radowitz gjorde lynkarriere i den prøyssiske hæren, og ble sjef for artilleriets generalstab i 1830.
Radowitz ble etterhvert en personlig venn av kronprinsen, den senere Fredrik Vilhelm IV. I 1847–48 var han i Wien på oppdrag for kongen for å diskutere gjenoppbyggingen av Det tyske forbund med den østerrikske keiseren. I Frankfurtparlamentet var Radowitz leder for den konservative «Café Milani»-fraksjonen, der han arbeidet for den lilletyske løsning.
Fra 1850 hadde Radowitz hovedansvaret for den prøyssiske utenrikspolitikken, og ble utenriksminister den 27. september 1851. Han gikk imidlertid av fem uker senere etter uenigheter med kongen. Radowitz ble senere prøyssisk spesialutsending («Sonderbotschafter») i London, og var deretter generalinspektør for den prøyssiske hærutdannelsen.